Departament d'Agricultura, Alimentació i Acció Rural
Procediment d'homologació dels cursos
Certificats i acreditació de la realització del curs
Acreditació personal de la competència
Disposició Final Primera - Disposició Final Segona
Cursos de formació en benestar animal
Avaluació i cloenda dels cursos
El respecte al benestar dels animals, per les repercussions que sobre la salut humana tenen els aliments que d'ells s'obtenen, és una qüestió de formació, voluntat i desenvolupament social.
Per això la Unió Europea i els estats membres prioritzen les actuacions de conscienciació i formació del personal que treballa habitualment amb els animals, especialment en les activitats bàsiques com el transport, el sacrifici, la matança i la cura i el maneig en les explotacions ramaderes.
Amb aquesta finalitat de respecte al benestar dels animals s'han dictat diverses disposicions comunitàries relatives, entre d'altres, a la protecció dels animals en explotacions ramaderes (Directiva 98/58/CE, del Consell, de 20 de juliol), a la protecció del porcí (Directiva 2001/93/CE, de la Comissió, de 9 de novembre, i Directiva 2001/88, del Consell, de 23 d'octubre), a la protecció de l'avicultura destinada a producció de carn (Directiva CE 2007/43/CE, del Consell, de 28 de juny), a la protecció dels animals en el moment del seu sacrifici o matança (Directiva 93/119/CE, del Consell, de 22 de desembre).
Tota aquesta normativa preveu que el personal que cuida els animals ha de posseir la capacitat, el coneixement i la competència professional necessària.
El contingut d'aquesta normativa comunitària és divers, possibilita també la formació per als propietaris de les explotacions i d'altra banda es concep la formació en benestar animal en un sentit ampli que inclou el personal dels escorxadors.
D'altra banda, mitjançant el Reglament CE 1/2005, de 22 de desembre, es regula la protecció dels animals durant el transport i les operacions connexes, que va entrar en vigor el 5 de gener de 2007, i estableix la necessitat d'acreditar una formació adequada de les persones conductores i responsables dels animals i fixa el contingut mínim d'aquesta acreditació, que ha de ser expedida per les autoritats competents.
Aquesta exigència està prevista també a l'article 12.1 del Decret 268/2006, de 20 de juny, pel qual es creen el Registre de transportistes i mitjans de transport d'animals vius i el Registre d'operadors comercials de bestiar, i se n'estableixen les normes d'autorització, inscripció i funcionament.
I l'article 12.3 del mateix Decret estableix que el Departament haurà d'organitzar cursos de formació que capacitin per a l'acreditació a què fa referència aquest article.
D'acord amb l'article 116.1, d) del vigent Estatut d'autonomia, correspon a la Generalitat la competència exclusiva en matèria de ramaderia que inclou, en tot cas, la regulació i el desenvolupament de la ramaderia i el sector agroalimentari, la protecció dels animals així com la recerca, el desenvolupament, la transferència tecnològica, la innovació de les explotacions i les empreses agràries i agroalimentàries i la formació en aquestes matèries.
Aquesta competència és exercida pel Departament d'Agricultura, Alimentació i Acció Rural.
De conformitat amb l'article 189 de l'Estatut que regula el desenvolupament i aplicació del dret de la Unió Europea, la Generalitat aplica i executa el dret comunitari en l'àmbit de les seves competències.
D'acord amb el Decret 659/2006, de 27 de desembre, de reestructuració del Departament d'Agricultura, Alimentació i Acció Rural, modificat pel Decret 246/2007, de 6 de novembre, correspon a la Direcció General d'Agricultura i Ramaderia exercir les competències en matèria de ramaderia i a la Direcció General d'Alimentació, Qualitat i Indústries Agroalimentàries les relatives a la formació en el món agrari i rural.
En conseqüència, d'acord amb el dictamen de la Comissió Jurídica Assessora, a proposta del conseller d'Agricultura, Alimentació i Acció Rural i d'acord amb el Govern,
1.1 L'objecte d'aquest Decret és regular la tipologia, el contingut, l'organització i l'homologació dels cursos de formació en benestar animal als efectes de l'expedició, quan escaigui, del certificat acreditatiu per al seu reconeixement en el territori de la Unió Europea.
1.2 Són destinatàries del Decret les persones que realitzen el maneig dels animals, dins l'àmbit territorial de Catalunya, les quals han de disposar de la formació impartida als cursos esmentats.
2.1 S'estableixen els cursos de formació següents:
a) Curs de benestar animal per a persones titulars i personal d'explotacions porcines, avícoles, bovines, ovines, de cabrum i cunícoles.
S'especificarà en el títol del curs a quina espècie fa referència.
b) Curs de benestar animal per a persones transportistes d'animals i persones responsables d'animals durant el transport.
c) Curs de benestar animal per a personal d'escorxadors.
2.2 Per ordre del conseller o la consellera competent en matèria d'agricultura i ramaderia es podrà ampliar o modificar la tipologia dels cursos i el seu contingut quan les normes d'àmbit comunitari ho facin necessari.
La durada mínima dels cursos és de vint hores.
Per ordre del conseller o la consellera del departament competent en matèria d'agricultura i ramaderia es podrà modificar la durada mínima per donar compliment a la normativa comunitària.
El contingut dels cursos de formació és el que s'especifica a l'annex d'aquest Decret, tenint en compte que disposaran d'un mòdul general sobre normativa aplicable, coneixements generals en benestar animal i comportament animal, i un mòdul específic en funció del tipus d'animal i de les activitats que realitzen les persones destinatàries de cadascun dels cursos de formació, d'acord amb el que estableix l'esmentat annex.
El professorat ha d'estar en possessió de la titulació i de la formació suficient degudament acreditada en la matèria o grup de matèries, d'acord amb el que s'especifica a l'apartat 3 de l'annex d'aquest Decret.
6.1 Els cursos de formació que regula aquest Decret poden ser organitzats i impartits directament pel departament competent en matèria d'agricultura i ramaderia, mitjançant la direcció general competent en matèria de formació i capacitació agrària, així com per les universitats, les entitats de dret públic, les cooperatives, les organitzacions de productors, els centres docents públics i privats i les empreses o entitats privades.
6.2 Els cursos que no organitza ni imparteix directament el departament competent en matèria d'agricultura i ramaderia han de ser homologats per aquest departament.
7.1 Els promotors dels cursos de formació en benestar animal que desitgin homologar-los han de presentar una sol·licitud a la direcció general competent en matèria de formació i capacitació agrària del departament competent en matèria d'agricultura i ramaderia, com a mínim vint dies abans de l'inici de les activitats.
7.2 A la sol·licitud s'han de especificar les dades següents:
Nom del responsable de l'òrgan promotor; identificació del centre o entitat i del responsable del curs.
Denominació i objectius del curs.
Professorat amb indicació de la seva qualificació professional.
Sistema o mètode que se seguirà per a l'avaluació dels coneixements adquirits pels alumnes.
A la sol·licitud s'ha d'adjuntar una declaració responsable segons la qual disposa d'una pòlissa d'assegurança de responsabilitat civil referent a les dependències on es realitzarà el curs o, en el seu defecte, declaració responsable segons la qual disposa d'una pòlissa d'assegurança d'accidents personals que cobreixi cadascun dels alumnes del curs de formació o activitat objecte d'homologació.
7.3 L'òrgan promotor ha de trametre a l'òrgan que tingui assignades les funcions de formació agrària, mitjançant certificació del responsable del curs o activitat, les llistes signades pels alumnes que hi assisteixen, amb la periodicitat que aquest òrgan especifiqui.
7.4 La direcció general competent en matèria de formació agrària, mitjançant l'òrgan que d'acord amb la seva estructura tingui atribuïdes aquestes funcions, ha de supervisar i inspeccionar el desenvolupament de les activitats de cadascun dels cursos dels quals s'hagi sol·licitat l'homologació, així com la llista d'alumnes assistents, i, si escau, ha de controlar l'avaluació dels coneixements adquirits pels alumnes.
7.5 La direcció general competent en matèria de formació agrària, a proposta de l'òrgan que tingui assignades aquestes funcions, ha de resoldre l'homologació del curs o l'activitat un cop hagi finalitzat, d'acord amb el programa presentat, i procedir a la inscripció del curs al registre de cursos i activitats de capacitació professional agrària homologats.
Contra la resolució que denegui l'homologació del curs o activitat es podrà interposar recurs d'alçada davant la persona titular del departament competent en matèria d'agricultura i ramaderia.
8.1 En totes les accions formatives s'han de realitzar les avaluacions corresponents al mòdul general i als específics que corresponguin d'acord amb el que figura a l'annex d'aquest Decret.
8.2 Les entitats promotores dels cursos que hagin estat homologats han d'expedir el certificat corresponent als alumnes que hagin assistit almenys al 80% de les hores lectives i als que hagin superat amb èxit les avaluacions corresponents al mòdul general i als específics que corresponguin, d'acord amb el que figura a l'annex d'aquest Decret, posteriorment els promotors del curs han de comunicar els certificats expedits a l'òrgan que té assignades les funcions de formació i capacitació agrària.
8.3 L'esmentat certificat ha de fer referència a l'homologació del departament competent en matèria d'agricultura i ramaderia, i ha d'incloure el codi del curs que li hagi estat assignat, el programa i el nombre d'hores lectives.
8.4 Qui disposi del certificat per haver realitzat un curs homologat determinat podrà quedar exempt de realitzar el mòdul general que sigui equivalent en altres cursos.
La direcció general competent en matèria de formació i capacitació agrària ha de resoldre, motivadament, sobre la procedència de la convalidació.
Contra la denegació de la sol·licitud de convalidació es podrà interposar recurs de reposició davant la persona titular de la direcció general competent en matèria de formació i capacitació agrària o bé interposar recurs contenciós administratiu, d'acord amb la normativa de procediment administratiu comú.
9.1 Quan per raó del compliment de la normativa específica, calgui la possessió d'una acreditació personal de competència en matèria de benestar animal, les persones interessades ho han de sol·licitar a la direcció general competent en matèria de ramaderia.
A la sol·licitud s'ha d'adjuntar la certificació que acrediti la realització del curs amb aprofitament, i la superació de les avaluacions dels mòduls corresponents, expedida d'acord amb el que estableix l'article 8.2 d'aquest Decret.
9.2 En cas que el curs s'hagi realitzat fora de Catalunya, les persones interessades han d'acreditar, mitjançant certificació original de l'autoritat competent que correspongui, que el curs ha estat reconegut i homologat i que s'ajusta als requeriments establerts per la normativa que el regula i el fa obligatori.
Aquesta acreditació podrà presentar-la també l'entitat organitzadora dels cursos, realitzats fora de Catalunya, de manera col·lectiva en nom dels assistents, en el moment d'acreditar que aquests assistents han realitzat el curs de què es tracti als efectes de sol·licitar l'acreditació de la competència.
9.3 La direcció general competent en matèria de ramaderia ha de resoldre motivadament sobre la procedència d'expedir l'acreditació personal en matèria de benestar animal.
Contra la denegació de l'acreditació de la competència es podrà interposar recurs de reposició davant la persona titular de la direcció general competent en matèria de ramaderia o bé interposar recurs contenciós administratiu, d'acord amb la normativa de procediment administratiu comú.
El departament competent en matèria d'agricultura i ramaderia ha de dur a terme les mesures d'acció positiva d'informació, orientació, motivació, assessorament o d'altres procediments que facilitin i fomentin la presència de les dones als cursos a què es refereix aquest Decret.
Les universitats, les entitats de dret públic, les cooperatives, les organitzacions de productors, els centres docents públics i privats i les empreses o entitats privades que abans de l'entrada en vigor d'aquest Decret hagin realitzat cursos de benestar animal que hagin estat homologats d'acord amb l'Ordre de 15 de març de 2000, per la qual s'estableix el procediment per a l'homologació de cursos i activitats per a la millora de la qualificació professional agrària (DOGC núm. 3109, de 29.3.2000), modificada per l'Ordre ARP/111/2002, de 27 de març (DOGC núm. 3615, de 15.4.2002), poden demanar la convalidació d'aquests cursos a la direcció general competent en matèria de formació agrària, del departament competent en matèria d'agricultura i ramaderia.
La convalidació s'ha de sol·licitar en el termini d'un any comptat a partir de l'entrada en vigor del Decret i està subjecta a què es faci la comprovació preceptiva, segons la qual el contingut del programa dels cursos realitzats s'ajusta al que recull l'annex d'aquest Decret.
La convalidació s'ha d'atorgar en els termes que estableix l'article 8 d'aquest Decret.
La convalidació d'aquests cursos comporta l'acreditació automàtica dels requisits de formació per a totes les persones que els hagin realitzat i superat, i serveix com a certificat d'assistència i aprofitament del curs quan calgui per a l'obtenció d'un certificat d'acreditació personal de la competència, que s'ha d'atorgar d'acord amb el que estableix l'article 9 d'aquest Decret.
S'autoritza la persona titular del departament competent en matèria d'agricultura i ramaderia, en l'àmbit de les seves competències, per dictar les disposicions necessàries per desenvolupar i aplicar aquest Decret.
Aquest Decret entra en vigor l'endemà de la seva publicació al DOGC.
El benestar animal a la legislació.
1.2 Mòdul específic per a titulars i personal d'explotacions porcines (8 hores).
Aprofundiment en les condicions específiques anatòmiques, fisiològiques i comportamentals que condicionen el benestar en l'espècie porcina.
Aspectes específics de la legislació de benestar a les explotacions porcines.
Estructures i equipaments de les explotacions porcines.
L'allotjament de les verres en grups: problemes i solucions.
Els tractaments i les pràctiques quirúrgiques regulades (escuat, despuntat, castració).
1.3 Mòdul específic per a titulars i personal d'explotacions avícoles (8 hores).
Aprofundiment en les condicions específiques anatòmiques, fisiològiques i comportamentals que condicionen el benestar de les aus.
Aspectes específics de la legislació de benestar a les explotacions avícoles de carn i de gallines ponedores.
Estructures i equipaments de les explotacions avícoles de selecció, producció de carn i producció d'ous.
L'allotjament de les ponedores en gàbies, a terra i en aviaris: problemes i solucions.
Maneig de les ponedores al final de la producció.
Els tractaments i les pràctiques quirúrgiques regulades (tall de bec, castració, muda forçada), execució correcta i alternatives.
Sexat i eliminació dels pollets d'un dia.
Plans sanitaris, prevenció de malalties, controls i registres que s'han de dur a l'explotació.
Aspectes de benestar en el transport, preparació per al transport, maneig en la càrrega i descàrrega, aptitud per al transport, densitat de càrrega.
1.4 Mòdul específic per a titulars i personal d'altres explotacions (boví, oví, cabrum, conill i altres) (8 hores).
Aprofundiment en les condicions específiques anatòmiques, fisiològiques i comportamentals que condicionen el benestar de les diferents espècies.
Estructures i equipaments de les explotacions.
Identificació animal i utilització de la tecnologia relacionada.
1.5 Mòdul específic per a transportistes d'animals i responsables d'animals durant el transport (8 hores).
La importància del benestar en el transport.
Legislació específica de benestar en el transport.
Obligacions de la persona transportista i de la persona responsable dels animals durant el transport.
Condicions dels animals de les diferents espècies i edat per al seu transport, limitacions i prohibicions.
Repercussions en el benestar de la càrrega, descàrrega i conducció.
Formes de millorar el benestar en aquestes fases.
Condicionats especials dels viatges de llarga durada.
Atenció als animals a les aturades.
Actuacions en situacions d'emergència.
Atencions d'urgència als animals.
Del transportista, el vehicle i els animals.
Verificació de les condicions d'arribada de les diferents partides, condicions dels vehicles i realització de la descàrrega.
1.6 Cursos de benestar animal durant el sacrifici
1.6.1 Mòdul específic per al personal encarregat de benestar animal (20 hores).
El benestar animal a la legislació
La importància del benestar en el transport, la descàrrega, el sacrifici i els moments previs a aquest.
Legislació específica de benestar en els moments previs i en el sacrifici i referència a la legislació en transport i descàrrega.
Condicionants estructurals dels escorxadors: molls de descàrrega, corrals, passadissos i línies de sacrifici en relació amb les diferents espècies.
Manera correcta de realització.
Visita a un escorxador i seguiment de tota la línia des de la descàrrega fins al sacrifici.
1.6.2 Mòdul específic sobre benestar animal durant el sacrifici en escorxadors d'aus (10 hores).
Condicionants estructurals dels escorxadors: molls d'espera i línies de sacrifici d'aus.
1.6.3 Mòdul específic sobre benestar animal durant el sacrifici en escorxadors de conills (10 hores).
Condicionants estructurals dels escorxadors: molls d'espera i línies de sacrifici de conills.
Subjecció i maneig dels conills.
1.6.4 Mòdul específic sobre benestar animal durant el sacrifici en escorxadors de boví i equí (10 hores).
La importància del benestar en el transport, descàrrega, conducció i subjecció del bestiar boví i equí en els moments previs al sacrifici.
Condicionants estructurals dels escorxadors: molls de descàrrega, corrals, passadissos i línies de sacrifici en relació amb boví i equí.
1.6.5 Mòdul específic sobre benestar animal durant el sacrifici en escorxadors d'oví i cabrum (10 hores).
La importància del benestar en el transport, descàrrega, conducció i subjecció del bestiar oví i cabrum en els moments previs al sacrifici.
Legislació específica de protecció dels animals en el moment del transport pel que fa a la descàrrega conducció i maneig dels animals.
Condicionants estructurals dels escorxadors: molls de descàrrega, corrals, passadissos i línies de sacrifici en relació amb boví i èquids.
1.6.6 Mòdul específic sobre benestar animal durant el sacrifici en escorxadors de porcí (10 hores).
La importància del benestar en el transport, descàrrega, conducció i subjecció del bestiar porcí en els moments previs al sacrifici.
Condicionants estructurals dels escorxadors: molls de descàrrega, corrals, passadissos i línies de sacrifici en relació amb porcí.
Quan finalitzi cada curs es realitzarà una sessió de cloenda en la qual el professorat farà una avaluació de l'alumnat i del treball realitzat que garanteixi que s'han assolit els objectius mínims proposats i es demanarà els alumnes que realitzin una avaluació del curs i que posin en comú els aspectes que els poden ajudar a millorar el benestar dels animals amb els quals treballen.
Bloc teòric 1: persona titulada en veterinària (pot ser auxiliada per una persona enginyera agrònoma, biòloga o enginyera tècnica agrícola, o títol de grau equivalent).
Bloc teòric 2: persona titulada superior o mitja.
Bloc teòric 3: persona titulada en veterinària, en enginyeria agrònoma o enginyeria tècnica agrícola, segons les matèries.
Mòduls específics: persona titulada en veterinària, en enginyeria agrònoma, enginyeria tècnica agrícola, o títol de grau equivalent, segons les matèries.
Pràctiques: titulació superior, mitja o de cicle formatiu de grau superior.
Amb independència de la titulació, el professorat ha d'acreditar els coneixements específics en la matèria a impartir i ha de presentar un projecte docent suficient per garantir l'adequada formació de l'alumnat.